b'\n_START_ARTICLE_\nLevica (politi\xc4\x8dna stranka)\n_START_SECTION_\nKoalicija Zdru\xc5\xbeena levica\n_START_PARAGRAPH_\nZdru\xc5\xbeena levica je bila ustanovljena 1. 3. 2014 s podpisom koalicijske pogodbe na ustanovitvenem kongresu v Hotelu Union v Ljubljani. Koaliciji sta se 20. 5. 2014 formalno priklju\xc4\x8dila \xc5\xa1e Gibanje za pravi\xc4\x8dno dru\xc5\xbebo (GPD) in Kulturno politi\xc4\x8dno Dru\xc5\xa1tvo Svoboda iz Stra\xc5\xbee._NEWLINE_Namen koalicije je bil slu\xc5\xbeiti kot alternativa tradicionalnim politi\xc4\x8dnim strankam, ki so bile dele\xc5\xbene obse\xc5\xbene javne kritike med Vseslovenskimi vstajami.\n_START_SECTION_\nIdeologija\n_START_PARAGRAPH_\nLevica se zavzema za ekolo\xc5\xa1ki demokrati\xc4\x8dni socializem. Zagovarja socialisti\xc4\x8dno politiko, ki stremi k dru\xc5\xbebenemu in ekonomskemu sistemu, v katerem ljudje v okviru zmogljivosti okolja in naravnih virov trajnostno in sonaravno proizvajajo za zadovoljevanje dru\xc5\xbebenih potreb zadostne koli\xc4\x8dine \xc5\xbeelenega. Zavzema se za demokratizacijo vseh dru\xc5\xbebenih podro\xc4\x8dij, in sicer z vpeljevanjem neposredne demokracije, delavskim upravljanjem ter uveljavljanjem na\xc4\x8del koordinacije in sodelovanja v gospodarstvu (namesto tekmovanja).\n_START_SECTION_\nVolitve slovenskih poslancev v Evropski parlament 2014\n_START_PARAGRAPH_\nVolitve slovenskih poslancev v Evropskih parlament so potekale 25. 5. 2014. Zdru\xc5\xbeena levica je na uvrstila na 7. mesto s 5.47\xc2\xa0% glasov. Nosilka liste je bila Violeta Tomi\xc4\x8d, za sede\xc5\xbee v Evropskem parlamentu pa so se potegovali \xc5\xa1e Du\xc5\xa1an Plut, Luka Mesec, Jasminka Dedi\xc4\x87, Janez Po\xc5\xbear, Lara Jankovi\xc4\x87, Branimir \xc5\xa0trukelj in Petra Rezar.\n_START_SECTION_\nVolitve v Dr\xc5\xbeavni zbor\n_START_PARAGRAPH_\nZdru\xc5\xbeena levica je na pred\xc4\x8dasnih volitvah v Dr\xc5\xbeavni zbor 2014 13. 7. 2014 dosegla 5,97\xc2\xa0% glasov, kar predstavlja 51.463 volivcev, in si s tem pridobila 6 mandatov._NEWLINE_Levica je na pred\xc4\x8dasnih volitvah v Dr\xc5\xbeavni zbor 2018 3. 6. 2018 dosegla 9,29\xc2\xa0% glasov, kar predstavlja 81.689 volivcev, in si s tem pridobila 9 mandatov.'